Karen Ellemann (V), 2009-04-24:
Lad mig starte med at takke for en vigtig og ikke mindst oplysende debat.
At hjemmestyret skal sikre, at alle børn får mad nok, og at sociale og sundhedsmæssige problemer forebygges og afhjælpes, er der ikke nogen, der kan være i tvivl om efter debatten i dag.
Det skal der være ressourcer til, og det er ressourcer, som Grønland har.
Men jeg oplever faktisk også, at hjemmestyret tager problemerne i Grønland alvorligt.
Der bliver arbejdet på at få problemerne kortlagt, og der tages konkrete initiativer med henblik på at få problemerne løst.
Det glæder mig, at det også er kommet frem i debatten i dag.
Jeg vil via ministeriets samarbejde med hjemmestyret opfordre til at bakke op om de grønlandske initiativer på området, men det er altså vigtigt, at vi anerkender, at Grønland har hjemmestyre og er på vej mod selvstyre, og at vi handler derefter.
Derfor er jeg også tilhænger af, at vi ved dialog og videndeling understøtter Grønland i den forandringsproces, som Grønland stadig undergår.
Det er regeringens politik, og den er i tråd med, at et bredt flertal i Folketinget sidste år pålagde regeringen at samarbejde i forståelse med hjemmestyret og med respekt for hjemmestyrets kompetencer.
Der er blevet stillet spørgsmål til den igangværende samarbejdsaftale mellem den daværende velfærdsminister og hjemmestyret.
Jeg kan her bekræfte og fortælle, at mine embedsmænd allerede har været i kontakt med hjemmestyret med henblik på, at vi naturligvis skal fortsætte det gode samarbejde, som det tidligere Velfærdsministerium havde med hjemmestyret.
Helt konkret kan jeg også fortælle om den rejse, som velfærdsministeren havde planlagt til Grønland i maj måned, som blev aflyst.
Jeg kan lige som en serviceoplysning gøre opmærksom på, at der altså var et besøg, som blev aflyst på grund af overenskomstforhandlingerne i Grønland, som så skabte usikkerhed om, hvorvidt landsstyremedlemmet havde mulighed for at deltage.
Aflysningen af det besøg, der var planlagt til maj måned, medførte altså, at den samarbejdsaftale, der var taget initiativ til, ikke blev underskrevet.
Derfor er det da en glæde at kunne fortælle her i Folketingssalen, at jeg helt konkret planlægger at besøge Grønland til august netop med henblik på at underskrive en udbygning af den aftale, der allerede er i gang.
Jeg synes måske også, at det er væsentligt til det at knytte et par ord om, hvad der ligger i den eksisterende samarbejdsaftale.
Den handler bl.a. netop om den her vigtige erfaringsudveksling.
Den er baseret på dialog, og den er baseret på et helt klart ønske fra Grønland om at lære af løsninger i Danmark og naturligvis også den anden vej rundt.
Det handler bl.a. om udveksling af materialer, altså kampagnematerialer om bekæmpelse af seksuelt misbrug og vold mod børn.
Alene det, at der er publiceret materiale, er jo også med til at nedbryde en lang række barrierer og berøringsangst over for det her forfærdelige emne.
Udveksling af erfaringer fra konkrete projekter i danske kommuner, udveksling af erfaringer med kompetenceudvikling af medarbejdere og helt konkret også mulighed for at rekruttere medarbejdere i Danmark har der også været et frugtbart samarbejde om; et samarbejde, der naturligvis skal fortsætte.
Fremadrettet er noget af det nye, som jeg i hvert fald har tænkt mig at tage med i en ny samarbejdsaftale - nu er det jo blot på skitseplan, gør jeg opmærksom på, men det er et møde, som forhåbentlig kan finde sted i august måned - er et ønske om at intensivere samarbejdet og gøre det muligt for Grønland at kunne trække på VISO, altså på vores nationale viden- og specialrådgivningsorganisation.
Det tror jeg er noget, der vil blive meget positivt modtaget.
Alt i alt kan jeg blot bekræfte, at samarbejdet eksisterer, og at der er et ønske om, at samarbejdet fortsætter.